《次韵朱知裁少卿见贻二首 其二》
宋代·曾惇

少陵卧穷巷，作诗叹秋雨。坐令马群空，真欲洗万古。

乃知笔有神，宁复惭思阻。此翁已仙去，上界足官府。

下视五浊世，正自一尘聚。后学如秋蝉，聒耳了无取。

月卿折槛后，传家有仪矩。织成锦绣段，宫商寄鸣杼。

追还正始音，雅颂继皇武。即今风骚将，仅可一二数。

岂伊尘滓人，得此百世士。心源忽湛然，对面识诸祖。

何待登妙高，历险叹踽踽。便可咤善才，室中闻密语。

作者简介：曾惇，字谹父，南丰（今属江西）人。纡子。高宗绍兴三年（一一三三）官太府寺丞，十二年知黄州（《能改斋漫录》卷一一），十四年知台州，十八年知镇江府，二十六年知光州（《建炎以来系年要录》卷七○、一五一、一五八）。　曾惇诗，据《能改斋漫录》等书所录，编为一卷。